
Text rozhodnutia
Súd: Krajský súd Banská Bystrica Spisová značka: 26Sa/3/2016 Identifikačné číslo súdneho spisu: 6016897656 Dátum vydania rozhodnutia: 21. 05. 2018 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2018:6016897656.5 Uznesenie Krajský súd v Banskej Bystrici v právnej veci navrhovateľky I. T., nar. X. S. XXXX, bytom N. XXXX/XX, XXX XX U., proti odporkyni Sociálnej poisťovni - ústrediu so sídlom v Bratislave, ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X z 15. apríla 2016 o zvýšení invalidného dôchodku takto r o z h o d o l : Konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Napadnutým rozhodnutím odporkyňa zvýšila sumu invalidného dôchodku navrhovateľky od 9. marca 2016 na 120,40 EUR mesačne v súvislosti so zmenou miery poklesu jej pracovnej schopnosti, ktorá bola posudkovým lekárom sociálneho poistenia konštatovaná pri kontrolnej lekárskej prehliadke realizovanej 9. marca 2016 v rozsahu 55 %, v porovnaní s predchádzajúcou 45 % mierou jej zníženej pracovnej schopnosti odo dňa vzniku jej invalidity, tj. od 31. marca 2010. Navrhovateľka sa voči rozhodnutiu odporkyne odvolala, konkrétne dôvody jeho nesprávnosti neuviedla. V rámci preskúmavacieho konania krajského súdu bol po predložení aktuálnych odborných lekárskych nálezov opätovne posúdený zdravotný stav navrhovateľky posudkovým lekárom ústredia Sociálnej poisťovne, pracovisko v Banskej Bystrici, ktorý v posudku z 15. februára 2018 konštatoval zmenu miery poklesu pracovnej schopnosti navrhovateľky od 22. novembra 2017 na 60 % v porovnaní so zdravou fyzickou osobou. V nadväznosti na uvedené jej bol rozhodnutím odporkyne č. XXX XXX XXXX X z 5. marca 2018 zvýšený invalidný dôchodok na 138,50 EUR mesačne a od 1. januára 2018 podľa § 82 a § 293dx zákona č. 461/2003 Z.z. o sociálnom poistení na sumu 142,60 EUR mesačne. 26Sa/3/2016 - 2 - S ohľadom na zvýšenie sumy invalidného dôchodku navrhovateľka podaním, doručeným krajskému súdu 21. mája 2018 zobrala svoje odvolanie späť a netrvala na preskúmaní zákonnosti ním napadnutého rozhodnutia. Dňa 1. júla 2016 vstúpil do účinnosti zákon č. 162/2015 Z.z. - Správny súdny poriadok, ktorý v ust. § 492 ods. 1 upravil, že konania podľa tretej hlavy piatej časti O.s.p., začaté predo dňom nadobudnutia účinnosti tohto zákona, sa dokončia podľa doterajších predpisov. Preskúmavacie konanie krajského súdu bolo začaté podaním odvolania navrhovateľkou, tj. dňom 16. mája 2016, tj. pred 1. júlom 2016, preto postupoval krajský súd podľa § 250h ods. 2 O.s.p. v spojení s ust. § 250d ods. 3 a konanie vo veci zastavil, pretože navrhovateľka zobrala svoje odvolanie proti napadnutému rozhodnutiu odporkyne v celom rozsahu späť pred rozhodnutím súdu. O náhrade trov konania rozhodol podľa § 146 ods.1 písm. c) O.s.p., s použitím ust. § 246c ods. 1 O.s.p. a právo na náhradu trov konania nepriznal žiadnemu z účastníkov, pretože konanie vo veci bolo zastavené Poučenie: Proti tomuto rozhodnutiu je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

